b'\n_START_ARTICLE_\nJan Amos Komensky\n_START_SECTION_\n\xc5\xbdivljenje in delo\n_START_PARAGRAPH_\nKraj njegovega rojstva si lastijo vsaj tri naselja na Moravskem, v katerih je pre\xc5\xbeivel dolo\xc4\x8dena obdobja svojega otro\xc5\xa1tva: Kom\xc5\x88a, majhna vas njegovih prednikov, od katerih je prevzel priimek, Nivnice, v katerem je pre\xc5\xbeivljal otro\xc5\xa1tvo, in Ogrski Brod, najbli\xc5\xbeje mesto, kamor se je v otro\xc5\xa1tvu preselil. Njegov o\xc4\x8de je bil mlinar, \xc4\x8dlan lo\xc4\x8dine Moravskih bratov. Sina je vzgajal v strogem verskem duhu, vendar je \xc5\xbee z dvanajstim letom Komensky popolnoma osirotel, skrb zanj pa je prevzela verska ob\xc4\x8dina, ki ga je \xc5\xa1ele s \xc5\xa1tirinajstim letom poslala na nadaljnje \xc5\xa1olanje na latinsko \xc5\xa1olo v P\xc5\x99erovu na Moravskem. Ker je dokazal svojo nadarjenost in mu je bil zaradi religiozne nestrpnosti \xc5\xa1tudij na pra\xc5\xa1ki univerzi onemogo\xc4\x8den, je pod pokroviteljstvom sovernikov nadaljeval \xc5\xa1tudij na Nem\xc5\xa1kem, na teolo\xc5\xa1kih fakultetah univerz v Herbornu (1611-13) in Heidelbergu (1613-14). V letih od 1614 do 1618 je med soverniki u\xc4\x8diteljeval v P\xc5\x99erovu. Star 24 let je bil posve\xc4\x8den v duhovnika, prevzel eno od verskih ob\xc4\x8din in hkrati postal rektor \xc5\xa1ole. _NEWLINE_Ko pa je Ferdinand II. Habsbur\xc5\xa1ki, takrat \xc5\xa1e \xc4\x8de\xc5\xa1ki kralj, za\xc4\x8del na \xc4\x8ce\xc5\xa1kem protiprotestantska preganjanja, ki so vodila v tridesetletno vojno, so bili (skupaj z ostalimi protestanti) izgnani tudi Moravski bratje. Komensky je takrat izgubil vse svoje imetje, delovno gradivo in knjige. Skupaj s skupnostjo sovernikov in dru\xc5\xbeino se je zatekel na Poljsko, v mesto Leszno, kjer je prevzel vodenje gimnazij. Tu je napisal jezikoslovno pedago\xc5\xa1ko delo\xc2\xa0\xc2\xbbOdprta vrata k jeziku\xc2\xab\xc2\xa0(latinsko: Ianua Linguarum Reserata), s katerim je mednarodno zaslovel. V tem delu je poudaril u\xc4\x8denje jezika ob opazovanju stvari in sveta. V epidemiji kuge leta 1622 je izgubil celo dru\xc5\xbeino: \xc5\xbeeno in dve h\xc4\x8derki._NEWLINE_Od leta 1628 je kot izgnanec potoval po Evropi, \xc5\xa1iril svoje pedago\xc5\xa1ke ideje in se skromno pre\xc5\xbeivljal s sredstvi mecenov. Umrla mu je \xc5\xa1e druga \xc5\xbeena in v oskrbo so mu ostali \xc5\xa1tirje otroci. Njegovi soverniki so bili razpr\xc5\xa1eni in ekonomsko nestabilni. V teh te\xc5\xbekih razmerah je dokon\xc4\x8dal svoje najpomembnej\xc5\xa1e pedago\xc5\xa1ko delo\xc2\xa0\xc2\xbbVelika didaktika\xc2\xab\xc2\xa0(Didactica magna), ki pomeni prvo sistemati\xc4\x8dno izgradnjo pedago\xc5\xa1kih idej. Komensky si je zamislil projekt, ki ga je uresni\xc4\x8dilo \xc5\xa1ele kasnej\xc5\xa1e razsvetljenstvo, in sicer potrebo po enciklopedi\xc4\x8dnem delu, ki ga je sam ozna\xc4\x8deval kot \xc2\xbbpanzofija\xc2\xab. Za Komenskega vzgoja in izobra\xc5\xbeevanje nista smotra sama po sebi, pa\xc4\x8d pa sta sredstvi za razumno in Bogu vdano \xc5\xbeivljenje, ki je hkrati priprava na posmrtno ve\xc4\x8dno \xc5\xbeivljenje.      _NEWLINE_V istem obdobju je ustvarjal pedago\xc5\xa1ko-filozofska dela, v katerih je pojasnjeval svoja \xc2\xbbpanzofska\xc2\xab\xc2\xa0na\xc4\x8dela, in prve otro\xc5\xa1ke slikanice. Leta 1641, ko je \xc5\xbee mednarodno zaslovel, ga je angle\xc5\xa1ki parlament povabil v Anglijo, kjer pa se zaradi za\xc4\x8detka dr\xc5\xbeavljanske vojne med rojalisti\xc4\x8dnimi in parlamentarnimi silami ni zadr\xc5\xbeeval dolgo. Leta 1648 ga je \xc5\xa1vedska kraljica Kristina povabila, da pripravi u\xc4\x8dbenike in reformira jezikovni pouk po novih na\xc4\x8delih._NEWLINE_Ponovno se je vrnil na Leszno na Poljskem, a je kraj po povabilu mad\xc5\xbearskega princa Georgija Rakozcija kmalu zapustil. Na Mad\xc5\xbearskem je leta 1654 napisal\xc2\xa0\xc2\xbb\xc4\x8cutni svet v slikah\xc2\xab\xc2\xa0(Orbis sensualium pictus), ki je po vsebini ilustrirani enciklopedi\xc4\x8dni u\xc4\x8dbenik za otroke in hkrati velja za prvo slikanico, namenjeno otrokom._NEWLINE_Iz Mad\xc5\xbearske se je \xc5\xa1e zadnji\xc4\x8d vrnil v Leszno, kjer pa se nesre\xc4\x8de niso nehale. V vojni med \xc5\xa0vedi in Poljaki je bilo mesto po\xc5\xbegano, skupaj z mestom pa tudi vse imetje Komenskega. Nazadnje se je ustalil v Amsterdamu, kjer je \xc5\xa1tirinajst let bival pri enem od svojih mecenov, urejal in \xc5\xa1iril svoje ideje.'